มันนี่ทูเดย์
ไอโออิฯ ลุยขายเบี้ยเอสเอ็มอี
21 ส.ค. 2558

ไอโออิฯ ลุยขายเบี้ยเอสเอ็มอี
นายฮิเดะโยชิ  คามิกาตะ กรรมการผู้อำนวยการ บริษัท ไอโออิ กรุงเทพ ประกันภัย  เปิดเผยว่า ในช่วงครึ่งปีหลังนี้บริษัทจะเน้นทำตลาดแบบประกันที่เป็นแพ็กเกจ YES SMEs (เอสเอ็มอี ใช่เลย) เพื่อเอาใจเถ้าแก่รุ่นใหม่ที่เป็นเจ้าของธุรกิจตั้งแต่ขนาดเล็กและขนาดกลาง รองรับการเติบโตของเอสเอ็มอีในไทยที่เพิ่มขึ้น เพราะการกระตุ้นเศรษฐกิจของภาครัฐ พร้อมด้วยแนวโน้มปัจจุบันที่วัยรุ่นส่วนใหญ่ต้องการเป็นเจ้าของธุรกิจมากกว่ามนุษย์เงินเดือน โดยบริษัทจะเน้นข้อเสนอเบี้ยประกันภัยราคาประหยัด แต่มีความคุ้มครองหลากหลายภายใต้กรมธรรม์ประกันภัยฉบับเดียว โดยมีทุนเอาประกันภัยต่ำสุดที่ 5 แสนบาท เบี้ยเริ่มต้น 2,201 บาท/ปี  จนถึงทุนประกันภัยตั้งแต่ 5 ล้านบาทขึ้นไป เบี้ยประกันภัยเริ่มต้น 10,389 บาท/ปี
บสก.คัดทรัพย์เด่นทั่วไทย 3,800 ล้านบาท
นายสมพร มูลศรีแก้ว รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ในระหว่างวันที่ 20-23 ส.ค.นี้ จะนำทรัพย์สินรอการขายกว่า 400 รายการ มูลค่า 3,800 ล้านบาท จำหน่ายในงาน NPA &amp; Resale Home 2015 ณ ศูนย์การประชุมแห่งชาติสิริกิติ์ โดยจัดโปรโมชั่นสำหรับลูกค้าที่ซื้อทรัพย์ราคาอนุมัติขายไม่เกิน 2 ล้านบาท (เงินสด) ได้รับฟรีค่าธรรมเนียมการโอนกรรมสิทธิ์และข้อเสนอดอกเบี้ยต่ำจากหลายธนาคาร โดยงานนี้ตั้งเป้ายอดขาย 250 ล้านบาท